આ બાબતે ગુજરાત પોલ્યુશન કંટ્રોલ બોર્ડ બંને પાલિકાઓને ધારાધોરણનાં ભંગ બદલ અવારનવાર નોટિસો પણ આપી છે. હવે મોડે મોડે અહીંની નગરપાલિકા નવસારી પંથકમાં અંદાજે 56 કરોડ રૂપિયાથી ય વધુના ખર્ચે સુએઝ ટ્રીટમેન્ટ પ્લાન નાંખી રહી છે. આ એસટીપી માટે નવસારી પાલિકાએ કલેક્ટર પાસે જમીન માંગતા વિરાવળ પૂર્ણા નદીના કાંઠા નજીકની 16 હજાર ચો.મીટર જગ્યા ફાળવી છે. આ જગ્યાએ નવસારી અને વિજલપોર બંને શહેરનો સંયુક્ત સુએઝ ટ્રીટમેન્ટ પ્લાન બનાવવામાં આવશે. નાણાંની ફાળવણી તો ક્યારનીય થઇ ગઇ છે. હવે ગટરના ‘ટ્રીટ’ કરેલ પાણીને નદીમાં છોડવાને બદલે તેનો પૂન: ઉપયોગ કરવાની યોજના નવસારી નગર પાલિકા બનાવી રહી છે. નવસારી-વિજલપોર બંને શહેરમાંથી આવતા ગંદા પાણીને પ્રથમ તો સુએઝ ટ્રીટમેન્ટ પ્લાનમાં ટ્રીટ (શુદ્ધ) કરાશે અને ત્યારબાદ તેને નદીમાં છોડવાની જગ્યાએ જીઆઈડીસી યા અન્ય ઉદ્યોગોને પૂન: વપરાશ માટે આપવામાં આવશે. સરકારનાં દિશા નિર્દેશ અનુસાર આ યોજના બનાવાઈ છે. ઉદ્યોગો આ એસટીપીનાં પાણીનો વપરાશ કરશે તો ઉદ્યોગોને આપવામાં આવતા નહેરના, બોરીંગના ય અન્ય પાણીનો બચાવ થશે, જે હાલનાં પાણીના મુશ્કેલીના સમયમાં મદદરૂપ થશે. જેથી બચત થયેલ નહેરનું પાણી પીવાના યા ખેતીના ઉપયોગમાં વધુ મળી શકશે.